**NORSK KVINNESAKSFORENINGS HØRINGSSVAR TIL NOU 2020:17 «Varslede drap? Partnerdrapsutvalgets utredning»**

**Innledning**

Innledningsvis vil vi fra Norsk Kvinnesaksforening (NKF) påpeke at vi ikke var inkludert i listen over høringsinstanser til NOU 202:17. Dette stiller vi oss både spørrende og kritiske til. Vi ber de ansvarlige om å gjennomgå rutiner og sikre at både vi og andre frivillige organisasjoner kommer med når det skal gjennomføres høringer i saker organisasjoner er engasjerte i. NKF er en av flere kvinnesak/feministorganisasjoner som er opptatt av og arbeider med det viktige og alvorlige temaet partnervold og partnerdrap. Ved å stå på listen over høringsinstanser får vi automatisk en epost med en invitasjon til å svare og informasjon om frist for å melde inn høringssvar. Denne påminnelsen og informasjonen betyr mye for en frivillig organisasjon som vår, og forenkler våre interne prosedyrer.

Norsk Kvinnesaksforening (NKF) vil melde tilbake at Partnerdrapsutvalgets utredning framstår som svært grundig og veldokumentert med et ryddig og klart språk. Dette gjør at den blir tilgjengelig for mange og at den i seg selv kan være en ressurs i selve arbeidet mot partnervold og partnerdrap. Partnerdrap er vanskelige å forstå på i alle fall to ulike måter: Hvorfor er dette fortsatt så vidt utbredt i det som ofte omtales som likestillingslandet Norge? Og hvorfor klarer ikke en velferdsstat med ambisjoner om å være universell og bidra til likestilling, å møte problemene som ligger bak at partnerdrap kan skje, på en bedre måte? Denne utredningen kommer med avgjørende bidrag både når det gjelder å kartlegge, forstå og etablere gode tiltak mot partnervold og partnerdrap i Norge. Den foreslår også at det bør opprettes en permanent partnerdrapskommisjon som løpende kan følge slike drap og bakgrunnen for dem + hvordan hjelpeapparatet håndterte sakene. NKF vil understreke betydningen av at dette forslaget realiseres.

Vi vil her vise til følgende fra utredningen: «Å lære av tidligere feil krever at det utvikles systemer og kulturer for dette: Det krever også systemer som kan formidle lærdommen til de forskjellige tjenestene, og et system for å endre og implementere nye tiltak basert på lærdommen. Et sentralt spørsmål for å vurdere behovet for en permanent partnerdrapskommisjon, er om vi i dag har gode nok systemer for å lære av feil.» (s.228)
Dette bør ligge til grunn for det videre politiske- og forvaltningsmessige arbeidet mot partnervold og partnerdrap.

Som utvalget selv skriver er det avgjørende at gode utredninger og anbefalinger fører til faktisk endring og faktisk handling, så også på dette feltet. NKF håper derfor at norske politikere, byråkrater, fagpersoner og hele det sivile samfunn tar rapporten og anbefalingene til følge. At det gjøres nødvendige administrative og organisatoriske endringer og at det bevilges tilstrekkelige midler, både økonomiske og personelle, til å følge opp utvalgets velbegrunnede og tydelige anbefalinger.

**Særlig viktige tiltak**

NKF vil framheve noen av tiltakene utredningen anbefaler som særlig viktige. Dreining fra anbefalinger til lovfestede plikter (16.2)

* Styrking av forskning om vold i nære relasjoner, inkludert partnerdrap (16.7)
* Kompetanseløft i hjelpeapparatet (16.8) og i helsetjenesten (17.2)
* Økt kompetanse på reglene om informasjonsutveksling (16.11)
* Plikt for kommunene til å etablere tverrfaglig og tverretatlig samarbeidsmodell (16.13)
* Reell prioritering av arbeidet mot partnervold og partnerdrap (17.1.1)
* Tydeliggjøring av kommunenes ansvar for krisesentertilbudet (17.3)
* Etablering av en faglig og organisatorisk uavhengig permanent Partnerdrapskommisjon i første omgang for en periode på seks år (med evaluering etter fem år). En kommisjon som er bredt faglig sammensatt, med et sekretariat og med et tydelig formål om læring og utvikling, ikke fordeling av skyld (18.7)

**Andre innspill fra NKF**

NKF har noen konkrete innspill til anbefalingene i utredningen som først og fremst handler om ytterligere konkretisering av tiltak, samt å legge til enkelte perspektiver vi mener bør inkluderes i en så vidt omfattende utredning.

1. NKF foreslår et «pakkeforløp» for dem som er utsatt for partnervold. Dette er en utdypning og konkretisering av anbefalingene i utredningens punkt 17.2, anbefalinger for Helse- og omsorgstjenesten. Utfordringen ved «pakkeforløp» slik det vi her foreslår, er at man ikke skal standardisere hjelpetilbud på den måten at «alle blir behandlet likt», siden bistand må skreddersys den enkelte for å kunne fungere best mulig. Vi mener likevel at det å etablere et «pakkeforløp» har to svært viktige fordeler: 1. Det kan sette fokus på plikter og krav til hjelpeapparatet på tvers av forvaltningsnivåer, sektorer og tjenester, og på en tydelig måte som inkluderer frister og pålagt samordning.2. Det kan være et viktig verktøy for å gi kompetanse og trygghet til de involverte i hjelpeapparatet slik at de «vet hva de skal gjøre»- Voldsutsatte har behov for koordinert og tverrsektorielle behandling i spesialisthelsetjenesten og oppfølging i kommunens førstelinje. Vold skader både fysisk og psykisk, derfor er det naturlig at voldsutsatte har behov for oppfølging innen både somatisk og psykisk helsevern. Fastlege er førstelinjen, som for mange voldsutsatte er første møtet med helsevesenet. Fastlege kan igjen henvise til spesialisthelsetjenesten, enten det er behov for somatisk helsehjelp eller psykisk helsevern. Dersom voldsutsatte blir hardt skadet fysisk, blir de innlagt i sykehus, det som heter innleggelse jfr. øyeblikkelig-hjelp-prinsippet. Det er her viktig å få til et system som sikrer at de voldsutsatte blir fanget opp og får den nødvendige helsehjelpen videre, og ikke bare skrives ut etter at det akutte symptomet/skaden er ferdigbehandlet.  I 2016 foreslo Regjeringen i statsbudsjettet å utrede pakkeforløp for voldsutsatte. Hva skjedde med denne utredningen?
Pakkeforløp er allerede etablert på flere felt. Dette ble først utviklet for å kvalitetssikre kreftbehandling, og sikre at pasienter får rett hjelp til rett tid. Pakkeforløp bygger på en forløpstankegang, der det er satt tydelige frister for utredning og behandling. Pakkeforløp er også innført innen rus- og psykisk helsevern, der er evaluering sammen med pasient og samarbeid med relevante instanser pålagt og fastsatt med tidsfrister. Pakkeforløp er kjennetegnet ved at det kan være et tiltak for å sikre sammenhengende og koordinert pasientforløp. Pakkeforløp er standardisert og intensjonen er å kvalitetssikre helsehjelpen og sikre at alle får samme tilbud uavhengig av hvor de bor i landet. Pakkeforløp er utviklet sammen med pasient- og pårørendegrupper, og nettopp brukermedvirkning og pårørende står sentralt i forløpstankegangen. For målgruppen her, voldsutsatte, er sikkerhet avgjørende, at de sikres plass på Krisesenter og/eller andre nødvendige sikkerhetstiltak, for å sikre liv og helse. Dersom voldsutsatte skal bryte ut av voldelige relasjoner, er det mange instanser å forholde seg til, og om de voldsutsatte har barn er det enda flere instanser. Per i dag skal landets krisesentertilbud, jfr. § 2 i lov om kommunale krisesentertilbud, tilby brukerne støtte, veiledning og kontakt med andre deler av tjenesteapparatet. Men tilbudene varierer fra kommune til kommune når det gjelder krisesentertilbud. Samt at verktøyet for å sikre tverrsektorielle samhandling, individuell plan, i liten grad blir benyttet. Den voldsutsatte er da sårbar for at det kan være store forskjeller i tilbud som gis, og at det som en konsekvens kan bli vilkårlig hvordan samarbeidet rundt den voldsutsatte fungerer. Pakkeforløp med kvalitetssikring og vektlegging av nettopp samarbeid kan være et relevant tiltak. Oppsummert er det avgjørende å sikre at voldsutsatte blir fanget opp, uavhengig av hvor i hjelpeapparatet de først kommer i kontakt, om det er f.eks. fastlege, jordmor, hos NAV, politi, krisesenter eller sykehusinnleggelse. Dette er pasientgrupper som er i behov av sømløse behandlingstilbud på tvers av første- og andrelinjen i helsevesenet, samt at de kan være i behov av økonomisk og sosialfag tilbud igjennom NAV. Dette krever tett samarbeid på tvers av helse- og sosialfeltet. Voldsutsatte kan ha behov for støtte og veiledning i samarbeid med flere instanser, som politi, advokat, barnevern, skole, familievern. Et innspill er at det som endel av et pakkeforløp opprettes en «los», som har en koordinerende rolle, for å sikre det tverrsektorielle samarbeidet.
2. Utredningen slår fast at god kommunikasjon og tillit mellom hjelpeapparatet inkludert politiet og den som søker hjelp er avgjørende for at vold blir avdekket og risiko for ytterligere vold vurdert .Den finner også at denne kommunikasjonen og tilliten er mangelfull i mange tilfeller, blant annet på grunn av manglende tilgang på tolk, mangel på mulighet for enesamtaler. Manglende kulturforståelse og interkulturell forståelse nevnes også som et problem. Hjelpeapparatet blir ved en anledning beskrevet som: overforsiktige i møte med mennesker av en annen bakgrunn, der mangel på empati og kontrollerende og aggressiv atferd blir forklart med kultur i stedet for å bli håndtert som vold eller risiko for vold. Å bli utsatt for en slik inkompetanse i et samfunn du er fullverdig medlem av, tyder på at minoritetsnorske risikerer å få dårligere hjelp enn majoritetsnorske, og at det bør settes inn spesifikke tiltak her, ut over å sikre tolk. Utvalget kommer ikke med spesifikke forslag til hvordan profesjonelles forståelse av kulturell og religiøs bakgrunn spiller en rolle i dette temafeltet. NKF foreslår at dette punktet arbeides videre med for å utvikle treffsikre tiltak. En permanent partnerdrapskommisjon bør også utforske hvilke rolle profesjonelles forestillinger om kulturelle- og andre forskjeller betyr for dialog og hjelp til folk som trenger det. Slike forestillinger kan bidra til forventninger om «forskjellighet» på måter som er til hinder for den åpenhet som er et viktig utgangspunkt for dialog og forståelse.
3. I beskrivelsen av samhandling mellom religiøse/kulturelle miljøer og par som søker hjelp der (gjelder både overgripere og ofre) beskriver utredningen at «Involverte privatpersoner oppfattet det offentlige hjelpeapparatet og det kulturelle eller religiøse miljøet de tilhørte som to separate systemer» (s.178) Dette er en forståelse som i verste fall kan koste liv. NKF ønsker at man i det videre arbeidet ser på muligheter for å involvere deler av det sivile samfunn, slik som tros- og livssynssamfunn, i forebyggende arbeid mot partnervold og partnerdrap. Religiøse og kulturelle miljøer som også fungerer som hjelpende omsorgsinstanser, kan fange opp signaler og varsler som unnslipper hjelpeapparatet og politiet. Slike miljøer må settes i stand til å håndtere disse situasjonene, gjennom kompetansebygging og kommunikasjon med hjelpeapparat og politi. Forståelse av avvergeplikten og en gjensidig tillit mellom disse og politi og hjelpeapparat er helt avgjørende, og fordrer systematisk kontakt og relasjonsbygging.